Влиянието на Селевкидското царство над Армения отслабва след поражението от римляните в битката при Магнезия през 190 пр.н.е. Елинистическо–арменска държава е създадена през същата година от провъзгласилия се за независим цар Арташес I. Арташес е основател на династията на Арташесидите. Той разширява владенията на Велика Армения, провежда реформи, утвърждава правото на частна собственост върху земята, основава столицата Арташат. След като Антиох Велики е победен от римляните, Ханибал се крие за известно време при Арташес в Армения.